open-index/open-wikipedia-markdown huggingface dataset:
ISO 3166-1

**ISO 3166-1** ta e promé parti di e norma ISO 3166 i ta definí kódigonan úniko pa tur pais na mundu. E kódigonan aki ta optenibel den tres forma:

**alfa-2*: Kódigonan di dos lèter (p.e. AW pa Aruba).
**alfa-3*: Kódigonan di tres lèter (p.e. AWB pa Aruba).
**numériko-3*: Kódigonan di tres sifra (p.e. 533 pa Aruba).

## Uso di kódigo
E kódigonan di dos lèter (alfa-2) tambe ta wòrdu usá komo dominio di nivel superior di internet (por ehèmpel .aw pa Aruba). Tin algun eksepshon, manera:

*Reino Uni: E kódigo di nivel superior ta *.uk* en bes di e kódigo alfa-2 *GB*.
*Merka: En bes di e kódigo di pais di Merka, dominionan manera *.com*, *.net*, *.org*, *.gov*, *.int* i *.mil* ta wòrdu usá mas komunmente. 

Ademas, e kódigonan alfa-2 ta sirbi komo e base pa ISO 3166-2, ku ta spesifiká kódigonan pa áreanan subnashonal manera provinsia i estadonan.

E kódigonan di tres sifra (numériko-3) semper ta keda asosiá ku un área geográfiko spesífiko, sin importá kambionan polítiko manera kambionan di nòmber òf divishonnan. Por ehèmpel, ora Chekoslovakia a wòrdu dividí den Repúblika Cheko i Slovakia na 1993:
*E kódigo numériko-3, 203, a keda asosiá ku e área awor di Repúblika Cheko.
*Slovakia a risibí un kódigo numériko-3 nobo: 703.

Den kaso di un fushon òf divishon di paisnan, ta asigná kódigonan numériko-3 nobo, pero tin biaha por reusá kódigonan alfa-2 i alfa-3, por ehèmpel:

* E kódigo alfa-2 *CS* i e kódigo alfa-3 *SCG* a wòrdu usá originalmente pa Chekoslovakia (promé ku 1993).
* Despues di e divishon, e kódigonan aki no a wòrdu usá mas.
* CS i SCG a wòrdu otorgá na Serbia i Montenegro ora e pais aki a forma un konfederashon entre 2003 i 2006.

## Diferensia entre kódigonan di pais i idioma
No mester konfundí kódigonan di pais (ISO 3166) ku kódigonan di idioma (ISO 639), por ehèmpel: *be* ta e kódigo di idioma belaruso pero tambe e kódigo di pais Bèlgika. Pa evitá konfushon:

* Kódigonan di pais ISO 3166: skirbi esakinan ku lèternan mayúskulo  (p.e. BE).
* Kódigonan di idioma ISO 639: skirbi esakinan den lèternan minúskulo (p.e. be).

Riba internet, kódigonan di pais den dominionan di nivel superior (manera .nl òf .aw) hopi biaha ta wòrdu skirbí ku lèternan minúskulo.
Kódigo di aeropuerto di IATA

E **kódigo di aeropuerto di IATA** ta un kódigo úniko di tres lèter ku ta wòrdu usá rònt mundu pa identifiká aeropuertonan i algun otro lugá di transporte. E kódigonan aki ta wòrdu emití dor di e Asosiashon Internashonal di Transporte Aéreo (ingles:  òf IATA) i ta mihó konosí pa e etikèt ku ta wòrdu pegá na maletanan durante di check-in.

## Asignashon di kódigonan di IATA
* E kódigonan ta wòrdu manehá segun e guia *IATA 767* for di e sede di IATA na Montreal, Canada.
* Banda di aeropuertonan, stashonnan importante di trein y bus tambe lo haya un codigo di IATA, pa asina facilita e integrashon di diferente modo di transporte (manera combinacion di trein y avion).
* Un lista di kódigonan di IATA ta wòrdu publiká tres biaha pa aña den e Direktorio di Kódigo di Aerolinea di IATA (ingles: ).

Ounke agentenan di biahe por ta miembro di IATA, nan no ta hunga ningun ròl den e proseso di alokashon di kódigo.

## Otro tipo di kódigo
Banda di e kódigonan di IATA, tambe tin e kódigonan di aeropuerto di ICAO, cu ta konsistí di kuater lèter.

* Kódigonan di ICAO ta wòrdu usá prinsipalmente pa buelonan internashonal i e kordinashon di tráfiko aéreo.
* Kódigonan di ICAO tambe ta wòrdu asigná na aeropuertonan sin buelonan komersial.

## Lugánan alternativo ku kódigonan di IATA
E nòmber “kódigo di aeropuerto” por krea un poko bruhamento, ya ku kódigonan di IATA ta wòrdu usá tambe pa otro lugánan:

*Stashonnan di trein i bus, por ehèmpel: *ZYR* ta e kódigo pa Brusela-Zùit, e stashon di trein di velosidat altu na Bélgika.
* Ofisinanan òf fasilidatnan di aviashon:
***HAG*: Pa ex sede di KLM na Den Haag (awor un sentro atministrativo na Rijswijk).
***SPL*: Pa Schiphol komo lokalidat, kontrali na AMS, ku ta indiká e ofisinanan di KLM na Amstelveen.

E kódigonan aki ta hasi posibel pa ofresé karchinan kombiná, manera un biahe den trein sigui pa un buelo. Por ehèmpel: For di Brusela-Zùit (ZYR) bo por biaha ku trein di velosidat altu pa Aeropuerto Paris-Charles de Gaulle (*CDG*) i despues tuma un buelo di konekshon ku Air France.
Teku

**Teku** òf **teco** (*Bromelia humilis*) ta un espesie di mata di genero *Bromelia*.

## Distribushon i habitat
Na Kòrsou *B. humilis* ta krese na abundansia den Parke Kristòf i tambe na algun otro lugá. E ta nativo pa Trinidad i Tobago, Venezuela, i Venezuela Karibense. Na Aruba, e ta considera ekstinto. 

*B. humilis* no ta krese den palu manera hopi otro sorto di bromelia, e espesie akí ta un bromelia di tera. Bromelia ta asosiá, generalmente, ku selva húmedo, pero *B. humilis* ta mashá tolerante pa klima tropikal seku i ta floresé den sombra. 

## Identifikashon
Su blachinan largu smal (20-50 cm largu i 15-30 mm anchu), bèrdè kla pa hel di koló, ta krese den forma di rosèt. E rosèt tin un diameter di 50 centimeter. Rant di e blachinan duru ta ku sumpiña chikitu (3-4mm) skèrpi di skeins. Durante floresementu, e blachinan paden ta haña un koló kòrá bibu. Meimei di e rosèt ta forma manera un kusinchi chikitu di felpa i riba dje ta sali flor koló di püs. Despues di a floria e mata ta muri i no ta krese mas altu ku 30 centimeter. Meskos ku mayoria di bromelia, su raisnan ta wòrdu usá prinsipalmente pa ankra, i ta optené awa di áwaseru via su blachinan. *B. humilis* ta plama via ramo (*stolon*) di 1 meter largo, i asina ta saka sprùit fásil, yenando un vèlt grandi den poko tempu.
Islanan Faroe

**Islanan Faroe** (faroes: Føroyar, pronunsiá [ˈfœɹjaɹ] i; danes: Færøerne [ˈfeɐ̯ˌøˀɐnə]), ta un archipiélago den e parti nort di Oséano Atlántiko, situá na un distansia similar for di Reino Uni, Noruega i Islandia. E ta un pais constituyente di e Reino di Dinamarka, meskos ku Groenlandia, pero no ta forma parte di Union Oropeo. E arkipiélago tin un superfisie di 1.393 km² i un poblashon di 54.676 te ku ougùstùs 2023. Serka di 20.000 habitante ta biba den e kapital i siudat mas grandi Tórshavn i su área supurbano. Ku solamente 840 ora di solo registrá pa aña, Tórshavn ta risibí menos ora di solo di kualke siudat na mundu. Islanan Faroe ta konsisti di 18 isla ku ta dividi atministrativamente den 34 munisipio.

E nòmber Islanan Faroe probablemente ta nifiká islanan di karné (danes: *får* ta nifiká karné; *øer* ta nifika isla). E idioma ofisial di e pais ta faroes, ku ta estrechamente ligá ku islandes i ku kua e ta pa un parti mutuamente komprendibel.
Tórshavn

**Tórshavn** (faroes: [ˈtʰɔu̯ʂhau̯n] i danes: Thorshavn), lokalmente referí na dje komo simplemente **Havn**, ta e kapital i siudat mas grandi di Islanan Faroe, pais konstituyente di Dinamarka. E ta situá den e parti sùit di Streymoy, e isla mas grandi di e archipiélago. Na nortwèst di e siudat ta situá e seru Húsareyn di 347 meter altu, i na sùitwèst, e seru Kirkjubøreyn di 350 meter altu. Nan ta separá dor di Riu Sandá. E siudat mes tin un poblashon di 14.099 habitante (2024), i e área supurbano tin un poblashon di 23.194, inkluyendo e supurbionan di Hoyvík i Argir.

E siudat a wòrdu fundá den siglo 10 i a wòrdu okupá pa Reino Uni durante Guera Mundial II (1941-1945). E nòmber di e siudat ta nifiká "haf di Thor". Thor ta e dios di strena i lamper den mitologia nórdiko.
Contrabanda di hende

**Contrabanda di hende** (Hulandes: *mensensmokkel*; Ingles: *human smuggling*) ta encera e facilitacion, transporte of intento di entrada ilegal di un persona of personanan den un pais. Comunmente e contrabandista di hende ta actua pa ganashi financiero.

## Definicion
Contrabanda di hende ta caracterisa pa e entrada ilegal di un persona den un pais, di cua e no ta un residente permanente pa asina obtene un beneficio financiero of otro beneficio material. Generalmente, esnan cu ta wordo transporta no tin e documentonan apropia pa biaha formalmente ni aprobacion previo pa drenta e pais di destinacion.

Hopi biaha, contrabandistanan di hende ta e ultimo recurso pa migrante, refugiado y solicitantenan di asilo scapa di circunstancianan miserabel. Ta sucede cu nan ta bira victima di atraco, estafa of hasta privacion ilegal di libertad y chantahe y cu nan mester haci e biahe previsto bou di circunstancianan menasante pa nan bida. Tin biaha ta resulta cu e “clientenan” di contrabandistanan hasta ta paga cu morto pa un biahe fracasa, por ehempel door di cansancio of hogamento. 

Contrabanda di hende ta caba cu yegada di e clientenan na nan destinacion, mientras cu traficacion di hende ta encera e explotacion persistente di victimanan di algun manera pa genera ganashi ilegal pa e traficantenan.

## Mira tambe
* Traficacion di hende

## Link externo
* Website oficial CMMA
* Habri bo Wowo
Jaime Córdoba

**Jaime Luis Córdoba** (☆ 11 di òktober 1950 na Kòrsou – † 15 di desèmber 2024 na Groningen) tabata un polítiko di Kòrsou. E tabata Minister di Desaroyo Sosial, Trabou i Bienestar den gabinete Koeiman i Pisas I. Anteriormente e tabata visepresidente (2012-2015) i na dos okashon miembro di Parlamento di Kòrsou.

## Biografia
Córdoba tabata un polis retirá ku rango di inspektor. Djis promé ku disolushon di Antias Hulandes, el a djòin Pueblo Soberano (PS) i despues di elekshon di 27 di ougùstùs 2010 a bira miembro di e promé parlamento di Kòrsou. Dia 2 di novèmber 2012, el a wòrdu eligí komo visepresidente di Parlamento di Kòrsou.  E mesun luna, Córdoba a deklará ku el a wòrdu ofresé 2 mion florin antiano pa retirá su sosten pa e gobièrnu, ku tabata basá riba 11 di un total di 21 asiento. Ora a forma gabinete Asjes despues di asesinato di lider di PS Helmin Wiels na 2013, Córdoba por a bira Minister di Asuntunan Sosial, Trabou & Bienestar. Sinembargo, el a disidí kontra di esaki pa e partido no pèrdè eksperensia den parlamento i a permití Jeanne-Marie Francisca pa bira minister. Dia 8 di desèmber 2015, el a wòrdu sigui komo visepresidente di parlamento pa Humphrey Davelaar.

Na desèmber 2015, Córdoba a wòrdu eligi komo lider polítiko di PS i susesor di Helmin Wiels. E tabata e úniko kandidato den e elekshon di partido. Riba 16 di desèmber 2015, el a sigui Melvin Cijntje komo lider di frakshon di e partido den parlamento. El a sigui okupá e funshon aki te na su nombramentu komo minister den gabinete Koeiman.

Córdoba a huramentá komo Minister di Desaroyo Sosial, Labor i Bienestar dia 23 di desèmber 2016. El a retené e puesto ministerial den e gabinete interino bou di Gilmar Pisas, ku a sinta dia 24 di mart 2017. For di 30 di maart 2017, e tabata tambe Minister di Tráfiko, Transporte i Planifikashon Teritorial. Dia 29 di mei 2017, e gabinete Pisas I a wòrdu sigui pa e gabinete di Rhuggenaath. Den e elekshonnan 2017, PS a gana un asiento, ku a wòrdu okupá pa Córdoba. Dia 17 di desèmber 2020, poko promé ku elekshon 2021, el a bandoná e partido i a kontinua komo miembro independiente den parlamento te final di su término dia 11 di mei 2021. Córdoba a renunsiá anteriormente komo lider di partido PS na òktober 2017. Ku su retiro komo parlamentario el a retira fo'i polítika i a establesé su mes na Hulanda. 

Despues di a sufri basta tempu di un kiebrante di salú, Córdoba a fayesé dia 15 di desèmber 2024 den un kas di kuido na Groningen na edat di 74 aña.
B

**B** ta e di dos lèter di e alfabet latin moderno. E lèter aki no tabata wòrdu usá den e alfabet etrusko, ounke e etruskonan probablemente a konos'é pa medio di influensianan griego. E lèter semitiko *bet* (di dos lèter di alfabet hebreo) tambe tabata wòrdu pronunsiá /b/ i originalmente tabatin e nifikashon "kas".

E lèter siríliko В ta similar den forma na lèter latin B, pero ta wòrdu pronunsiá /v/. E zonido /b/ ta wòrdu representá den e alfabet siríliko dor di e lèter Б.

E forma di e lèter B tin su orígen den e plan di piso di un kas. E símbolo aki a wòrdu usá pa promé biaha den hieroglifo egipsio i despues a wòrdu adoptá den e alfabet proto-semitiko.
Mayotte

**Mayotte** (komores: Maore òf Mahoré; bushi: Mahori), ofisialmente **departamentu di Mayotte**, ta un teritorio ultramar di Fransia situá den Oséano indio entre Madagascar i Mozambique. E departamentu ta dividí den 17 munisipio. E zona di ora na Mayotte ta UTC+3. Mayotte tambe ta un region ultraperiferiko (UPG) di Union Oropeo i e moneda ofisial ta e euro. E ta usa e trikolor franses komo su bandera. Na 2024 e departamentu a wòrdu asotá pa un orkan ku a destruí kasi tur kos.

## Geografia
Mayotte ta konsistí di dos isla prinsipal, Grande-Terre i Petite-Terre, i vários otro isla chikí inkluyendo Mtsamboro, Mbouzi i Bandrélé. E ta pertenesé na e  Islanan Comores, pero no na e Repúblika di Comores, na kua e restu di e archipiélago ta pertenesé. Mayotte tin un área di 374 km2 (mas o ménos 39 pa 22 kilometer) i tabatin 186.452 habitante na 2007. Pa 2023, e kantidat aki a krese te na alrededor di 310.000. Mayoria di esakinan ta biba den e kapital Mamoudzou, situá riba e isla prinsipal di Grande-Terre. Su habitantenan ta wòrdu yamá Mahoré i e idiomanan lokal ta mahoré (shimaoré) i shibushi.

### Lista di isla


Image:Mtsamboro Island.JPG|Chissioua Mtsamboro
Image:MBouzi bouée délimitation.JPG|Chissioua Mbouzi
Buleria

**Buleria Official**, mihor conoci como **Buleria**, ta un agrupacion musical Arubano cu a wordo funda na 2014. E ta specialisa den e genero musical ritmo combina, un combinacion di ritmonan Caribense manera soca, zouk, salsa y merengue. E musica di Buleria ta conoci pa su energia halto y melodianan pegahoso.

Integrante conoci di e grupo ta Dwight Leoneta (musico y compositor) y e cantantenan Rocco Franken (tambe conoci como Rocco Flava), François Kelly y Maryann Rodriguez. Entre 2018 y 2024, e cantante Jair (BuddyLove) Vesprey tambe a forma parti di e front di Buleria.

Desde su inicio e agrupacion a lansa varios cancion original, manera “Bunita”, “Con Lo Ta”, y e multiple premia “Laganan Yama Bo Kayente”. Despues di un metamorfosis Buleria a produci piesanan clasico manera “Mi Curason Ta OK”, “Mi Futuro”, i “E Ta Bal Un Pleito”. 

Buleria ta un di e bandanan participante den carnaval di Aruba, acompañando Majestic Carnival Group; dos aña consecutivo el a sali banda di aña. Su cantante Rocco Franken a titula shete biaha Rey di Tumba di Aruba. Na Corsou e ta e unico banda no residencia na e isla cu te 2017 a participa den Festival di Tumba di Kòrsou, cu Rocco Franken clasificando como finalista durante tres aña consecutivo. 

Buleria su musica ta wordo generalmente toca na radio emisoranan na Aruba, Corsou, Hulanda y otro partinan di mundo. El a presenta tambe na numeroso festival y eventonan musical, entre otro Curaçao North Sea Jazz Festival (Corsou, 2016), Dutch Latin Festival “Pal Mundo” (Rotterdam, 2016), Aruba Summer Music Festival (Aruba, 2017) y "Antilliaanse Feesten" (Belgica, 2019). 

## Discografia
**Single/EP**
* *Tropical Grooves 2K18* (2018)
* *Dushi Konpa* (2020)
* *Dushi Soca 2020* (2020)
* *The Real Life Stories* (2023)
**Album/CD**
* *Zjeito* (2016)
* *Best of Buleria* (2018)

## Link externo
* Buleria official riba Facebook
* Buleria Official riba Instagram
Benazir Charles

**Benazir Berends Charles**  (☆ 9 di yüli 1992 na Kralendijk) ta un modelo i reina di beyesa boneriano ku a titulá Miss Boneiru 2010. El a representá e isla na varios sertamen internashonal i a klasifiká den e top 15 di e sertamen Miss Intercontinental 2010. 

## Bida
Charles a nase na Boneiru i na edad di 10 aña a sali pa Hulanda huntu ku su mama i su ruman hòmber. El a kompletá HAVO na Boneiru. E ta praktika deporte, entre otro buseo, siklismo i kanoa. E ta papia hulandes, ingles i papiamentu.

### Karera di beyesa
Charles a kompetí komo un di 6 finalista den Miss Boneiru, ku a tuma lugá dia 4 di sèptèmber 2010 na Kralendijk, kaminda el a wòrdu premiá komo 'Best Runway', 'Miss Popular', 'Miss Elegance', 'Miss Best Evening Gown' i finalmente a bira e ganadó di e título maksimo, opteniendo e derecho di representá Boneiru den kompetensianan internashonal. E mesun aña Charles a kompetí den Miss Intercontinental 2010, ku a tuma lugá dia 6 di novèmber 2010 na Punta Cana, Repúblika Dominikano, klasifikando komo un di e 15 semifinalista i e di 8 runner-up di e kompetensia. 
Na 2011, Charles lo mester a bira e promé representante di Bonaire den sertamen di Miss Universo desde Julina Felida na aña 1999, sinembargo a keda sin entregá su nominashon pa e sertamen. Na su luga el a kompetí dia 7 di novèmber 2011 den e sertamen di Miss World 2011 na London, huntu ku 113 otro partisipante, kaminda durante e kompetensia el a klasifiká den e top 24 pa 'Sportswoman' i top 30 pa 'Beauty with a Purpose'. Na 2021, el a representá Boneiru den e sertamen di Miss Globe 2012, ku a tuma lugá na Tirana, Albania.

Benazir Charles ta konosí tambe komo aktris pa su papel di Chantal den e pelíkula *[[Sensei Redenshon]]* (2013).

## Link eksterno
*Benazir Charles - IMDb
Rafaela Statie

**Rafaela Margarita (Rafi) Statie** (☆ 24 di oktober 1948 na Boneiro), tambe conoci como *"La Diva"*, ta un actriz, artista, cantante y modelo Boneriano-Arubano. Na Aruba y Venezuela el a bira conoci como personahe di television.
 
## Bida y carera
Rafi Statie a nace na Boneiro como yiu di Ilda Kelly di Aruba y Cristobal (Kotochi) Statia di Antriol. For di edad di 8 aña e tabata biba na Aruba y tabata sa cu e kier bira artista. El a cuminsa canta for di jong. E tabata canta den diferente grupo local, manera ‘Hermanos Heyer’, 'Trio Caribe' y tabata participa na festival y shownan musical na Aruba, entre otro na Telearuba y hotelnan conoci riba e isla. Shownan cu el a yega di actua aden tabata di Robby Schouten, Adison Croes, Ronny Brete, Ito Tromp y Hubert (Caruso) Booy. El a compone e cancion titula *Yo no tengo consuelo*, cu el a graba cu conhunto Estrellas del Caribe.

Despues di a casa cu e futbolista internacional di Corsou Ronny Elizabeth na 1972, Statie a bay biba na Caracas, Venezuela, caminda Ronny a sigui su carera profesional. Unabes na Venezuela el a skohe pa studia arte dramatico, graduando na Instituto Juana Sujo na 1978. Cu su talentonan psikico el a studia tambe astrologia y a traha pa 2 aña como man drechi di e conocido astrologo internacional Adriana Azzi.

Su carera den teatro a inicia na 1979 ora el a haci un audicion pa television y a logra haya un papel den e telenovela "Estefania". El a sigui pa actua den 28 telenovela Venezolano, varios mini-serie, 10 obra teatral y den pelicula di Venezuela y Francia. E tabata ademas modelo exclusivo di e pacus di paña ‘Carnabi’ den e revista "Variedades". Pa su figura exotico e tabata wordo yama "La Diva". El a traha tambe na Radio Caracas Television, Venevision y Canal 8. Despues di a bolbe Aruba na 2001 el a actua den diferente obra teatral Arubano, manera ‘Hendenan bruha’ di Louella Mercera i dos obra di Jhon Freddy Tobón Montoya. Ademas di forma parti di "Teatro Experimental Contemporaneo Aruba, e ta guia grupo teatral como boluntario.

Na un dado momento Statie a cuminsa ta duna horoscop tambe na Aruba, primeramente na Radio Galactica y despues tambe pa e revista ‘On Air’ y e programa ‘Nos Mainta’ na Telearuba, hunto cu presentado Siomara Everon.

## Actuacion
### Telenovela
* *Que paso con Jaqueline?* (1982)
* *Por estas calles* (1992-1994)

### Pelicula
* *La vida de Otro* (1998)
Casablanca

**Casablanca** (árabe: الدار البيضاء, romanisá: al-Dār al-Bayḍāʾ, literalmente ‘Kas Blanku’) ta e siudat di mas grandi na Maroko i e sentro ekonómiko i empresarial di e pais. E ta situá na e kosta atlántiko den e parti sentral-wèst di Maroko i tin un poblashon di alrededor di 3.71 mion den e área urbano, i mas ku 4.27 mion den e área di Gran Casablanca, loke ta hasié e siudat mas poblá den e region di Maghreb i e di ocho mas grandi den e mundu árabe.

Casablanca ta e haf prinsipal di Maroko; e haf mes ta un di e hafnan artifisial mas grandi di Afrika, i e di tres haf mas grandi di Nort Afrika, despues di Tanger-Med (40 km ost di Tanger) i Port Said. Casablanca tambe ta sede di e base naval prinsipal di Marina Real di Maroko.

Casablanca ta un sentro finansiero signifikante, posishoná entre Brusela i Roma, na di 54 lugá mundialmente riba e tabla di Global Financial Centers Index di sèptèmber 2023. E Bolsa di Casablanca ta e di tres mas grandi di Afrika pa loke ta trata kapitalisashon di merkado, te ku desèmber 2022.

Kompanianan grandi di Maroko i hopi di e kompanianan merikano i Oropeo mas grandi, ku ta operá den e pais, a ubiká nan sede i fasilidatnan industrial prinsipal na Casablanca. Estadístika industrial resien ta mustra ku Casablanca ta e zona industrial prinsipal di e pais.
Tanger

**Tanger** (árabe:  طنجة‎, berber: ⵜⴰⵏⴳⴰ) ta un siudat den nortwèst di Maroko, situá na e kosta di Laman Mediteráneo i Oséano Atlántiko serka di e estrecho di Gibraltar. E ta kapital di e region di Tanger-Tetouan-Al Hoceima. Durante parti di siglo binti el a konstituí un protektorado internashonal yamá e "Zona Internashonal di Tanger", te ku e siudat a wòrdu inkorporá den Maroko ku e independensia di e pais na 1956.
Codrington

**Codrington** ta e úniko pueblo riba e isla di Barbuda, parti di e pais insular di Antigua i Barbuda. E ta situá na e Laguna di Codrington, den e zona wèst di e isla.

## Historia
E pueblo a wòrdu fundá na 1667 dor di e famia di e britániko Christopher Codrington (gobernador) i John Codrington komo e residensia prinsipal riba e isla. For di 1685 nan dos a hür Barbuda pa 50 aña  di Rei Carlos II a kambio di “un karné gordo riba demanda”. E intenshon tabata pa establesé un plantashi, pero e suelo no tabata adekuá. Trahadónan kontratá i katibunan liberá tabata wòrdu rekrutá komo artesano manera konstruktor di barku i trahadó di metal. E trahadónan a haña un pida tereno yamá *grung* pa agrikultura di nan supsistensia.
Sùit

**Sùit** ta un di e puntonan kardinal riba un kompas, huntu ku nort, ost i wèst. E ta den direkshon kontrali di nort i ta perpendikular na tantu wèst komo ost. Normalmente sùit ta abou na e parti abou di mayoria mapa. Riba mapa di region di Karibe por ehèmpel, Venezuela ta situá pasùit di islanan ABC, ku riba nan mes ta pasùit di e islanan Puerto Rico i Hispañola. Sùitpol ta e punto mas sùit riba mapa mundial.
Punto kardinal

Un **punto kardinal**, tambe direkshon kardinal, ta un punto prinsipal riba un kompas. Tin kuater punto kardinal riba e rosa di bientu: nort, sùit, ost i wèst. Relativo na nort, siguiendo e direkshon di holoshi, e puntonan ost, sùit i wèst ta na intervalonan di 90° grado. Nort i sùit ta mustra den direkshon di Nortpol i Sùitpol di planeta Tera. E rotashon di Tera ta definí ost i wèst. Solo ta sali mainta na ost, i ta baha atardi na wèst.
 

Hopi biaha e puntonan kardinal ta wòrdu abreviá ku e promé lèter. Komunmente ta duna preferensia na e abreviashon ingles (nort = **N**, ost = **E**, sùit = **S**, wèst = **W**). Fuera di ta konosí internashonalmente, nan tin dos bentaha mas: *O* no ta wòrdu konfundí ku e sero (òf ku e O franses, ku ta nifiká West) i *Z*, si e imagen a wòrdu bira di banda, no ta wòrdu konfundí ku N.

Hopi kultura ta inkluí e "sentro" komo un di sinku punto kardinal. Esaki ta spesialmente e kaso na Asia i den un kantidat di kosmologianan indígena tradishonal na Mesoamérika i Nort Amérika. Algun di nan ta enfoká riba un kosmos di shete direkshon, ku tambe ta inkluí “pariba” i “pabou” komo direkshon. Por ehèmpel, den e komunidat Hopi den sùitwèst di Merka, e kuater punto kardinal no ta nort, sùit, ost i wèst, sino e kuater direkshon ku ta wòrdu asosiá ku e lugánan di salida i bahada di solo segun e solstisio di winter i zomer.

## Punto interkardinal
Puntonan kardinal por wòrdu kombiná, pues nortost ta situá eksaktamente meimei entre nort i ost. E punto aki ta yama punto interkardinal òf direkshon ordinal. Tin kuater punto interkardinal:
* nortost (NE), 45°, meimei entre nort i ost, ta lo kontrario di sùitwèst 
* sùitost (SE), 135°, meimei di sùit i ost, ta lo kontrario di nortwèst 
* sùitwèst (SW), 225°, meimei di sùit i wèst, ta lo kontrario di nortost
* nortwèst (NW), 315°, meimei di nort i wèst, ta lo kontrario di zuidoost 

E punto intermedio entre un punto kardinal i un punto interkardinal ta wòrdu yamá un direkshon interkardinal sekundario. E ocho punto aki riba e rosa di bientu ta:

* wèst-nortwèst (WNW)
* nort-nortwèst (NNW)
* nort-nortost (NNE)
* ost-nortost (ENE)
* ost-sùitost (ESE)
* sùit-sùitost (SSE)
* sùit-sùitwest (SSW)
* wèst-sùitwèst (WSW)
Wèst

**Wèst**, den boka di pueblo **pabou**, ta un di e puntonan kardinal riba un kompas, huntu ku ost, nort i sùit. Wèst ta kontrario na ost i ta normalmente na man robes riba mayoria di e mapanan. Ehèmpel: (Aruba ta situá wèst di Kòrsou, ku riba su mes ta situá wèst di e isla di Boneiru). Solo i luna tambe ta baha den wèst. 

## Referensia
E palabra *wèst* a wòrdu usá pa designá en general e mundu oksidental, ku ta inkluí e paisnan di Union Oropeo, Amérika i Reino Uni, Israel, Australia, Nueva Zelandia i Suráfrika (en parti). E konsepto di e mundu oksidental tin su raisnan den e Imperio romano oksidental i kristianismo oksidental. Durante e Guera Friu “wèst” hopi biaha tabata wòrdu usá pa referí na e kampo di OTAN verso e Pakto di Varsovia i nashonnan no-alineá. E ta karakterisá pa un ekonomia di merkado i sistemanan polítiko pluralista, kontrario na paisnan oriental. For di añanan 1990 e término aki a kai den desuso, pasobra e no ta adekuá pa e realidat geopolítiko nobo.

Durante tempu kolonial den Reino Hulandes, e término *De West* tabata deskribí kolonia Kòrsou en kombinashon ku Sürnam. Merka tin su propio ekspreshon di wèst, esta e *Wild West*.
Fresku (arte)

Un **fresku** (italiano: *affresco* literalmente ta nifiká "fresku") ta un pintura riba un muraya (mural) òf plafond den kua e ferf ta wòrdu apliká direktamente riba kalki muha. Ora e kalki seka, e ferf ta forma un kapa firme i duradero. E bentaha prinsipal di fresku ta ku e kolónan ku e kalki ta apsorba ta keda preservá pa hopi tempu. Un desbentaha ta ku erornan no por wòrdu drechá. Pintamentu riba kalki muhá ta wòrdu yamá  òf .

Ora di pinta riba un kapa seku di kalki, esaki ta wòrdu yamá  òf . Tambe tin un variante intermedio, , den kua e ferf ta wòrdu apliká riba kalki parsialmente seku. E término fresku ta referí na tantu e téknika komo e pintura mes.

E promé freskunan a wòrdu hañá na Kreta, Gresia. For di einan e téknika a plama pa entre otro Egipto antiguo.

## Téknika

E téknika di fresko ta enserá pintamentu riba un medio humedo, manera pleistu muhá fresku. E téknika ta rekerí velosidat, pasobra e pleistu ta seka denter di un dia. E área labrá pa dia ta wòrdu yamá un  ("un dia di trabou"). E fronteranan di e giornata tin biaha ta visibel. 

Solamente algun pigmento ta adekuá pa fresku, miéntras ku otronan por wòrdu apliká solamente despues ku e pleistu ta seku. Pa elaborá, koló ta restringí na e rango di famia di pigmento di tera kua ta resistente na kalki. Koló mineral manera blou, afektá pa kalki, ta wòrdu apliká riba pigmento di tera ora e pleister ta seku.

### Fasenan
Cennino Cennini a deskribí e pasonan di téknika di fresko den siglo 15:

# : E muraya ta kubrí ku un kapa brutu di pleistu, i ta riba e superfisie aki, e artista ta traha un skèts medio di karbon.
# *Sinopia*: Despues di aprobashon di e skètsmentu, ta pasa fèrf *ókra* (un famia di pigmento di tera di koló hel òf kòrá) mesklá ku *sinopia*, un pigmento kòrá-bruin. Tantu e pigmento komo e skèts mes ta wòrdu yamá sinopia.
# : E sinopia ta wòrdú kubri ku un kapa di pleistu fini i liso, e asina yamá . E kapa di pleistu aki ta keda humedo i ta permití pa por mira e sinopia dor di e pleistu, loke ta fásilita e fèrfmentu di e fresku.

### Inovashon

Desde siglo 15, e téknika a wòrdu perfekshoná dor di utilisá dibuho na tamaño real, trahá riba karton (blachinan di papel pegá na otro). E diseño di dibuho ta wòrdu dividí den kuadra i transferí na e inotaco. Pa kopia y transferí e dibuho, ta perforá e detayenan riba e karton ku burako chikitu, y ta imprimí puiru di carbon pa marka e diseño riba e inotaco. E téknika aki ta yama . E téknika aki a wòrdu usá, entre otro, pa Domenico Ghirlandaio i Michelangelo Buonarroti pa indiká detayenan, manera kara.
Ost

**Ost**, den boka di pueblo **pariba**, ta un di e puntonan kardinal riba un kompas, huntu ku wèst, nort i sùit. E ta e direkshon kontrario for di wèst i ta normalmente na man drechi riba mayoria mapa. Ehèmpel: Hapon ta ost di China, ku ta riba su mes ost di Pakistan. Solo i luna tambe ta sali den ost. 

Riba nivel di e globo mundial ta papia di "Oriente" ora ta referi na e paisnan situá den hemisferio oriental. Por ehèmpel:
* Arabia Saudita ta situá den Medio Oriente.
* Hapon ta situá den Lehano Oriente.
* Den e periodo kolonial, hende na Hulanda tabata papia di *De Oost* ora nan tabata referí na e kolonianan di India Hulandes (Indonesia di awendia).
Nort

**Nort** ta un di e puntonan kardinal riba un kompas, huntu ku sùit, ost i wèst. E ta den direkshon kontrali di sùit i ta perpendikular na tantu wèst komo ost. 
Normalmente nort ta ariba na e parti ariba di mayoria mapa. Ehèmpel: Merka ta panort di Mexico, ku ta riba su mes panort di Brasil. Nortpol ta e punto mas nort riba mapa mundial.
Sahara

**Sahara** (árabe: الصحراء الكبرى) ta e unidat di área mas grandi ku un klima di desierto. Sahara ta situá na Nort Afrika i ta kubri aproksimadamente 31% di e kontinente. E nòmber ta derivá for di e palabra árabe *sahra*, ku den sentido general ta nifiká desierto. Sahara ta ekstendé for di West Sahara riba Oséano Atlántiko te na Egipto riba Laman Kòrá. Panort e ta limitá pa Laman Mediteráneo i e serunan di Atlas. Pasùit e ta limitá pa Sahel, un área ku tin algu di vegetashon. Tin vários definishon di unda eksaktamente e grens di Sahara ta kore, pues esaki no ta kla, pero tur definishon ta mes aplikabel pa e diferente tipo di vegetashon.

E área di Sahara ta aproksimadamente 9.065.000 kilometer kuadrá i ta inkluí, kompletamente òf parsialmente, e paisnan: Maroko, West Sahara, Mauretania, Mali, Niger, Argelia, Tunesia, Libia. Chad, Egipto i Sudan.

Sahara ta konsistí pa gran parti di áreanan di baranka i mas o ménos 20% di e superfisie ta konsistí di *ergs*. Esakinan ta drifnan grandi di santu ku ta krea dùinnan di santu. E dùinnan aki ta den moveshon i por move pokopoko, loke ta nifiká ku henter un erg por kambia di posishon durante miles di aña. Bou di tera tin un kantidat di tankinan di awa inmenso, kaminda tin awa wardá di e tempu ku e tabata un sabana ainda, e asina yamá awa fosil. E awa ta bini na superfisie na vários lugá den desierto. Un oasis lo wòrdu hañá na e lugánan aki.

Tormentanan di stòf i santu ta lanta den e área di desierto. Via bientu, stòf di Sahara, santu fini di desierto, ta drenta den atmósfera i ku yobida ta kai bek riba tera. Mayoria di e stòf di Sahara ta terminá den Oséano Atlántiko. Tin biaha e fluho di airu por ta dirigí riba un distansia grandi sea nort of ost, alkansando Hulanda of region di Karibe. Esaki por wòrdu notá ora mira un stof fini di koló kòrá-bruin riba ophetonan manera outo, dak i muebles di hardin. 

## Mira tambe
* Stòf di Sahara

:Category:Geografia
Beyesa

**Beyesa** ta wòrdu deskribí komunmente komo un karakterístika di ophetonan ku ta hasi nan plasentero pa persibí. Ehèmpel di ophetonan asina ta paisahenan, bahada di solo, hende i obranan di arte. Beyesa, arte i gusto ta e materianan prinsipal di estétika, un di e terenonan di estudio denter di filosofia. Komo un balor estétiko positivo, e ta wòrdu kontrastá ku mahos komo su kontrapartido negativo.

Un difikultat pa komprondé beyesa ta ku e tin tantu aspekto ophetivo komo suphetivo: e ta wòrdu mira komo un propiedat di kosnan, pero tambe komo algu ku ta depende di e kontesta emoshonal di opservadónan. Pa motibu di su parti suphetivo, ta bisa ku beyesa ta “den wowo di esun ku ta mira”. Ta argumentá ku e abilidat nesesario pa persibí i husga beyesa, na kua tin biaha ta wòrdu referí komo “sentimentu di gusto”, por wòrdu entrená serka e suheto i ku a lo largu e huisionan di ekspertonan ta kuadra. Esaki ta sugerí ku e normanan di valides di huisionan di beyesa ta intersuphetivo, es desir dependiente di un grupo di hues, en bes di kompletamente suphetivo òf ophetivo.

Konsepshonnan di beyesa tin komo meta pa kapta loke ta esensial pa tur kos bunita. Konsepshonnan klásiko ta definí beyesa den término di e relashon entre e opheto bunita den su totalidat i su partinan: e partinan mester ta den un proporshon apropiá ku otro i asina ta komponé un totalidat harmonioso integral. Konsepshonnan hedonista ta mira un konekshon nesesario entre plaser i beyesa, p.e. ku pa un opheto ta bunita ta pa e kousa plaser sin ku tin interes. Otro konsepshonnan ta inkluí definí ophetonan bunita pa loke ta trata nan balor, di un aktitut amoroso pa ku nan òf di nan funshon.
Sùitpol

**Sùitpol geográfiko**, òf simplemente **Sùitpol**, ta e punto mas sùit riba tera. Mas aleu tin e Sùitpol geomagnétiko. Ambos ta situá den e teritorio di Sùitpol, konosí komo Antártika.

E Sùitpol geográfiko di kualkier planeta ta e krusada sùit di su as di rotashon ku e superfisie. Pa planeta Tera, e punto aki ta situá riba e kontinente di Antártika. Aki tur liña di longitut ta bini huntu i tur direkshon ta mustra nort; no tin kuestion di ost, sùit i wèst na e punto aki. Aki ta situá e base, Stashon di Sùitpol Amundsen-Scott. E base aki ta okupá henter aña.

E traverso di Sùitpol, tambe yamá "McMurdo South Pole Highway", ta un kaminda marká ku bandera for di stashon McMurdo pa Sùitpol.

## Mira tambe
* Nortpol
Nortpol

**Nortpol geográfiko**, òf simplemente **Nortpol**, ta e punto mas nort riba tera. E punto aki ta situá den Oséano Ártiko i ta unda e as di rotashon di tera ta drei. Aki tur liña di longitut ta bini huntu i tur direkshon ta mustra sùit; no tin kuestion di nort, ost ni wèst na e punto aki.

## Definishon
### Nortpol geomagnétiko
Tera tin un vèlt magnétiko, e vèlt geomagnétiko, i tin e Nortpol geomagnétiko, ku for di punto di bista di físika ta un súitpol magnétiko riba tera. Tantu e as di tera komo e as entre e nortpolnan i sur magnétiko ta kambia ku tempu. Ta asta sosodé ku e direkshon di e vèlt magnétiko di tera ta bolter. E último biaha ku esaki a sosodé tabata 780.000 aña pasá, e ta sosodé promedio un biaha kada 450.000 aña. Na 2010, e Nortpol geomagnétiko tabata na 80° 4’ 48” N, 72° 12’ 36” W, na e isla di Ellesmere. E ángulo entre un hangúa di kompas, ku ta mustra riba sùitpol magnétiko, i e meridiano lokal ta wòrdu yamá deklinashon. Den nabegashon nos ta papia di variashon en bes di deklinashon.

## Mira tambe
* Sùitpol
Contrabanda

**Contrabanda** (Hulandes: *smokkel*; Ingles: *smuggling*) ta e trafico clandestino di mercancia atraves di un frontera of un edificio (e.o. prizon), den violacion di ley of otro regulacionnan.

Ehempel di mercancia cu ta wordo contrabanda ta productonan di consumo (sigaria, alcohol, paña), productonan strategico (arma, materia prima, pesticida), substancia (droga, opio, cocaina, hashish), informacion, hende, animalnan scars, obranan di arte, biennan arkeologico di ladronicia of excavacionnan ilegal.

Tin varios motivacion pa traficacion di contrabanda. Esakinan ta inclui participacion den comercio ilegal, manera den comercio di droga y arma ilegal, prostitucion, traficacion di hende, secuestro, atraco, imigracion of emigracion ilegal, evasion di belasting, restriccion di importacion y exportacion, suministro di contrabanda na detenidonan den prizon, of ladronicia di articulonan cu ta wordo contrabanda.

Den hopi sistema legal contrabanda ta ilegal ya cu e ta kita recursonan for di finansa publico y ta introduci un elemento di competencia inhusto pa cu comercio. E por representa tambe un peliger caminda e obheto di contrabanda ta cuminda of otro productonan cu no ta pasa dor di e canalnan di importacion ofisial pa medio di kua nan uzo ta wordo certifica pa salud y seguridad. Pa contraresta e fenomeno di contrabanda, a establece controlnan na frontera y tin leynan cu ta provee ​​tanto sancionnan administrativo como penal.
Primate

**Primate**, ta un òrden di mamífero ku ta inkluí tur mitar makaku (Strepsirrhini) i makaku, inkluyendo e úniko espesie humano ku a sobra, *[[Hende|Homo sapiens]]*. E nòmber sientífiko "Primates" ta nifiká "proménan".

Primate a surgi 85 pa 55 mion aña pasá for di antepasadonan ku tabata biba den e palunan di mondi tropikal. Den transkurso di evolushon, nan a adaptá fuertemente pa sobrebibí den e ambiente difísil aki. Kalidatnan karakterístiko ta inkluí un selebro grandi, vishon bon desaroyá (inkluyendo vishon di koló), i un skouder mobil. Hopi espesie tin un duim i un dede grandi di pia, ku ta permití nan gara i usa opheto. Algun espesie asta tin un rabo.

Primate a desaroyá formanan kompleho di moveshon, manera bula di palu pa palu, kana riba dos òf kuater ekstremidatnan, i zuai riba rama. Nan ta karakterisá pa un oumento di uso di vishon stereoskópiko, ku a haña preferensia riba holó, e sentido dominante di mayoria di otro mamífero. E propiedatnan aki ta mas desaroyá den makaku i mitar makaku, i ménos den lori i lemur.
Faro

Un **faro** ta un toren ku ta emití lus usando un lampi, lens i spiel. E lus ta sirbi komo un yudansa di nabegashon pa nabegashon kantu di kosta. Originalmente, faronan tabata usa kandela.

E funshon prinsipal di faro ta pa marka áreanan peligroso, manera baranka, ref, i kosta peligroso. Ademas, nan ta indiká e entradanan pa haf òf kanalnan di haf. Faro ta spesialmente útil ora visibilidat ta limitá, manera anochi, den wer di tormenta, òf den neblina denso. Den hafnan, hopi biaha ta usa vários faro pa forma un liña di lus ku ta indiká e ruta korekto pa barkunan.

## Historia
E ehèmpel di mas bieu di un faro ta e *Pharos* di Alexandria, un di e shete milagernan di e mundu antiguo. A kima palu riba e toren aki, ku tambe ta e orígen di e palabra hulandes, *vuurtoren*. E struktura tabata funshoná prinsipalmente pa seňalá: e huma ku tabata subi tabata hasi e faro mas visibel.

E Pharos, ku a sirbi komo e modelo pa tur e faronan despues, a eksistí pa mas o ménos 1.600 aña, promé ku el a ku a basha den otro despues di un seri di temblor entre 956 i 1323. Den algun idioma, e palabra pa faro, i asta pa lusnan dilanti di vehíkulo, ainda ta referí na e Pharos. Ehèmpelnan ta inkluí e *faro* spañó i italiano, e *phare* franses, e *far* rumano i e *fáros* griego.

Desde promé siglo, e Toren di Hercules na A Coruña, Spaña, ta duna un bista balioso riba konstrukshon di faro antiguo, ya cu e ta intacto te dia djawe. Evidensia adishonal di faronan antiguo por wòrdu hañá den representashonnan riba moneda i mosaik, hopi di nan ta representá e faro na Ostia. Monedanan ku tambe ta mustra faro a wòrdu deskubrí na Alexandria, Ostia i Laodicea na Siria.

## Mira tambe
* Lista di faro na Boneiru
Faro di Klein Kòrsou

E **faro di Klein Kòrsou** ta un faro aktivo meimei riba e isla inhabitá di Klein Kòrsou, situá sùitost  di Kòrsou. E ta wòrdu manehá dor di Curaçao Ports Authority na Willemstad. E kompleho ikóniko ta poné riba lista di monumento históriko di Kòrsou.

## Historia
Klein Kòrsou ta notorio pa hopi naufragio debí na e bientu fuerte di nortost i korientenan hopi fuerte. Ademas tripulantenan no tabata mira òf tabata mira e isla muchu lat dor di e elevashon basta abou di e isla. 

Entre 1820 i 1830, e tripulashon di e barku di guera *De Kemphaan*, dirigí pa komandante Jan Justus Dingemans, a akumulá piedra den forma di piramit riba un seru riba e isla, pero plannan pa un faro a frakasá ora Dingemans a muri prematuramente. Na aña 1837 a disidí pa konstruí tres faro riba Boneiru, Kòrsou i Klein Kòrsou. E faro di Klein Kòrsou a wòrdu konstruí te na 1847 bou di gobernador Isaäc Rammelman Elsevier i a haya e nòmber *Prins Hendriktoren* pa e prins navegante (Willem Frederik) Hendrik, kende tabata e promé Prins di Oranje ku a bishita Kòrsou na 1835. 

Durante e horkan grandi di 23 di sèptèmber 1877, e faro di Prins Hendrik a bai pèrdí (e fundeshinan ta presente ainda) i despues a wòrdu rekonstruí mas sentral riba e isla bou di gobernador Hendrik Bernardus Kip. Na 1913, e faro a wòrdu rekonstruí atrobe ku un toren di 20 meter altu, ku desde e tempu ei a sirbi komo e faro sentral di e isla. Na kada banda di e toren tin un bibienda; un pa e hefe (di faro) i un pa dos asistente. Tin biaha piskadónan tabata keda einan. Na 1951 e faro a haya un konekshon radio-telefoniko ku Kòrsou. E uso di medionan moderno pa asisti nabegashon tabata parse di eliminá e nesesidat pa un faro. Sinembargo, barkunan a sigui topa ku problema i na 2008, apesar di e estado hopi deteriorá di e edifisio, a reaktivá e faro ku un instalashon moderno di LED ku ta funshoná ku energia solar. E lanterna ta emití, na un altura fokal di 25 m, dos lampi blanku pa periodo di 15 sekònde. Su alkanse ta 15 miya náutiko (mas o ménos 28 km). 

Na 2017, e faro a keda parsialmente restourá i por subi esaki. E di dos fase di e renobashon ku e restourashon kompleto di e faro i e bibiendanan, ku tabata planiá pa 2018, ainda no a wòrdu realisá.

## Deskripshon
E faro di Klein Kòrsou tin un arkitektura robusto i elegante. E kompleho ta enserá un struktura semisirkular flankeá pa dos bibienda idéntiko. E struktura semisirkular tin un tanki na piso abou ku galeria ku dak plat na promé piso i un toren sirkular delegá ku un lanterna riba dje na 20 m di altura. E bibiendanan ta konsisti di dos piso riba plan di piso rektangular ku dak di siya. E diseño ta basá riba e arkitektura marítimo di e tempu ei i ta kuadra bon ku e medio ambiente.
Johan Zoutman

**Johan Arnold Zoutman** (☆ 10 di mei 1724 na Reeuwijk, Hulanda - † 7 di mei 1793 na Den Haag) tabata un vice-almirante Hulandes. Durante e di cuater guera Anglo-Hulandes e tabata comandante-en-hefe di e flota di Hulanda Uni.

## Biografia
Na edad di diesdos aña el a drenta servicio naval di Amsterdam.

Despues cu guera a cuminsa, el a haya e asignacion pa escolta un konvooi pa Laman Baltico. Durante e expedicion aki na 1781 Zoutman a topa cu un escuadron Britanico, y for di e bataya cu a sigui (e bataya di Doggerbank) el a sali tecnicamente victorioso. Pa su esfuersonan den e bataya aki Zoutman a wordo promove pa vice-almirante. E y su oficialnan a ricibi varios honor, incluyendo e “medaya di Doggersbank” nobo crea. Un suma di placa a wordo otorga na e rangonan mas abou. Na 1782 el a bira coronel di Marina di Hulanda y West Friesland. Algun luna prome cu su morto na 1793, el a ricibi promocion pa teniente-almirante y inspector y comandante di artileria naval.

Despues di e di cuater guera Anglo-Hulandes, el a compromete su mes na mehora e forsa naval, pero mayoria di su proposicionnan nunca a wordo implementa.

Na 1767 Zoutman a cumpra un cas grandi patricio cu garashi riba Prinsegracht na Den Haag pa 16.000 florin. E siguiente aña, na edad di 44 aña, el a casa cu Adriana Johanna van Heusden y hunto nan a haya seis yiu.

## Honor
E casnan di Zoutman na Prinsegracht, unda el a biba te na su morto, a haya su nomber, y na 1846 a lanta un monumento p’e na Geertruidenberg, unda e ta dera. 

Aunke Johan Zoutman nunca a bishita Aruba el a wordo honra cu un forti y un caya na su nomber. Na 1798 despues di e construccion di e forti na Paardenbaai, a nombra esaki *[[Fort Zoutman]]*, e monumento historico mas bieu riba e isla. E nomber aki a wordo scogi door di gobernador Johann Rudolf Lauffer, ken a keda impresiona pa e hechonan heroico di e vice-almirante. Mescos cu diferente luga na Hulanda, e isla tin un caya yama *Zoutmanstraat*, cu ta core panort di e forti cuminsando for di e compleho di gobierno y cabando na Lagoen di Oranjestad.
Brùg di ponton

**Brùg di ponton** ta un brùg ku ta flota riba awa riba un òf mas ponton pa sostené un dèk kontinuo pa tráfiko di peaton i vehíkulo. E flotashon di e pontonnan ta determiná e karga máksimo ku e brùg por karga.

Un brùg di ponton por move konsiderablemente debí na e fluho di awa i e kambio di nivel di awa. E tráfiko ku ta kore riba e brùg tambe ta afektá stabilidat. Ora vehíkulonan pasa, e superfisie di kaminda i pontonnan ta wòrdu pushá abou.

Mayoria di brùg di ponton ta strukturanan temporal, hopi biaha desplegá durante tempu di guera òf emergensia sivil. Sinembargo, algun brùg di ponton permanente ta diseñá pa uso sivil i por akomodá tráfiko di kaminda grandi. E strukturanan permanente aki ta partikularmente balioso pa krusa awanan protehá ora ku ta ekonómikamente impraktiko pa konstruí brùgnan tradishonal ku pier ankrá. Pa fasilitá tráfiko riba awa, e brùgnan aki por inkluí sekshonnan ku ta elevá, kita òf por wòrdu hisá.

Brugnan di ponton a wòrdu utilisá for di tempu antiguo i a hunga ròlnan krusial den varios batayanan históriko. Un ehèmpel ta inkluí e krusamentu di riu Rin durante Di Dos Guera Mundial (Operashon Plunder). Resientemente, nan a wòrdu usá durante e invashon ruso di Ukrania na 2022 despues krusamentunan riba riu Dnipro a wòrdu destruí.

## Struktura
Ora di traha un brùg di ponton, ingenieronan mester usa e prinsipio di Archimedes: un ponton por wanta mes tantu peso ku e awa ku e ta trasladá (pusha un banda). E peso aki ta inkluí e brùg, e pontonnan, i kualke tráfiko. Si e peso ta muchu, e pontonnan por sink. Konekshonnan fleksibel ta laga partinan di e brùg manehá pesonan desigual. E kaminda riba e pontonnan mester ta lihé pa e no tuma muchu di e kapasidat di karga di e ponton.

E brùg mester konektá na e kosta na un manera ku no ta muchu skerpi, ta protehá e kantu di riu di eroshon, i ta ahusta na kambionan den nivel di awa.

Den pasado, brùgnan di ponton tabata traha di palu. Pontonnan a wòrdu kreá dor di mara bari huntu, òf usa boto. E pontonnan aki a wòrdu pòni na nan lugá i ankrá bou di awa òf riba tera. Balki di palu tabata konektá e pontonnan, i tabata pone planki riba dje pa traha e kaminda. Vangrail a wòrdú agregá pa tene e kaminda sigur.

Brùgnan di ponton moderno hopi biaha ta wòrdu konstruí den sekshonnan, kuminsando na kosta. Awendia, en general, ta usa piesanan pre-konstruí, hasiendo konstrukshon mas lihé. 

Mayoria di brùg di ponton ta temporal, pero algun ta dura hopi tempu si e nivel di awa keda stabil. Brùgnan di ponton por wòrdu daña fásilmente. Si nan ta sobrekargá, nan por sink, zuai òf move peligrosamente. Tormenta, inundashon òf bientu fuerte tambe por debilitá nan. Eis i shushi ku ta flota por montoná riba e pontonnan, oumentando e forsa di e koriente di awa i kousa daño.
Andes

E **Andes** (spaño: *La Cordillera de los Andes*, quechua:*Anti*) ta forma un montaña ekstenso kantu di e kosta wèst di Sur Amérika. E montaña tin un largura di aproksimadamente 7.000 kilometer, un hanchura máksimo di 160 kilometer i un altura promedio di aproksimadamente 4.000 meter. E kadena ta kore pa gran parti paralel na e kosta di Oséano Pasífiko.

E montaña ta ekstendé riba shete pais: Argentina, Chile, Bolivia, Peru, Ecuador, Colombia i Venezuela. E serunan ta krusa e ekuator i ta sigui bai sùit te na Tierra del Fuego. E Arko di Scotia, inkluyendo Islanan Sur Georgia i Sur Sandwich, ta un kontinuashon prinsipalmente supmarino di e serunan. E struktura supmarino aki ta konektá Andes ku e Península antártiko den un arko grandi.

## Geologia
Geológikamente, Andes ta un sistema di seru yòn, formá durante e periodonan di Kreit i Tersiario. E serunan a wòrdu formá dor di plachi tektóniko, den kua e plachi oséaniko di Nazca ta slip bou (*supdukshon*) di e plachi kontinental di Sur Amérika na un velosidat di mas o ménos 8 centimeter pa aña. E prosesonan aki ta pone ku e serunan ta oumentá den altura gradualmente. Volkan i temblor ta komun den e área aki. Andes ta e sistema di seru mas altu na mundu despues di Himalaya. Hopi punta ta alkansá alturanan di mas ku 6.700 meter i ta kubri ku sneu.

Den e parti mas sùit di Andes, e kadena di seru ta kore di ost pa wèst, miéntras ku mas nort, na Argentina i Chile, su orientashon ta kambia. Pa wèst di e serunan ta situá Osean Pasífiko. Lagonan alimentá pa gletsjer ta situá tantu na Argentina komo na Chile.

E serunan mas altu di Andes ta situá kantu di e frontera entre Argentina sentral i nort i Chile. Aconcagua (6.960 meter), e seru di mas altu den e hemisferio oksidental, i Tupungato (6.570 meter) ta algun di e puntanan prominente.

E parti sentral di Andes, ta ekstendé riba Bolivia i Peru, e serunan ta parti den vários kadena, ku un anchura di mas o ménos 640 kilometer. E área aki ta inkluí tera altu manera e *Altiplano* boliviano i varios vayenan meimei di serunan. E sivilisashon di Inka, un tempu, tabata floresé aki. Situá na frontera di Peru i Bolivia, lago Titicaca ta un di e karakterístikanan geográfiko di e region aki. Bolivia tambe ta optené volkannan, manera e Nevado Sajama. 

### Serunan mas altu